b'\n_START_ARTICLE_\nUNIMARC\n_START_PARAGRAPH_\nUNIMARC je univerzalni MARC format, ki ga je razvila IFLA leta 1977 zaradi nekompatibilnosti z drugimi nacionalnimi MARC formati. Glavni namen je bil ustvariti internacionalni oz. univerzalni format za shranjevanje in mednarodno izmenjavo bibliografskih podatkov v strojno \xc4\x8ditljivi obliki.\n_START_SECTION_\nO UNIMARC-u\n_START_PARAGRAPH_\nFormat UNIMARC je predlagala in ustvarila IFLA leta 1977 z naslovom UNIMARC: Universal MARC format, ki naj bi nadomestil format MARC. Druga izdaja je iz\xc5\xa1la leta 1980, te pa je sledil UNIMARC priro\xc4\x8dnik leta 1983. \xc5\xa0ele leta 1987 pa je iz\xc5\xa1el priro\xc4\x8dnik z namenom standardiziranja bibliografskih podatkov v enotni format. Sprva se je UNIMARC uporabljal za izmenjavo podatkov na magnetnih trakovih, vendar se je do danes njegova uporaba raz\xc5\xa1irila na monografske publikacije, serijske publikacije, kartografsko gradivo, glasbo, zvo\xc4\x8dne posnetke, video posnetke in elektronske vire. Osnovni namen formata UNIMARC je bil omogo\xc4\x8diti mednarodno izmenjavo zapisov med nacionalnimi bibliografskimi ustanovami, slu\xc5\xbei pa lahko tudi kot model za nove formate za bibliografske podatke._NEWLINE_UNIMARC ne dolo\xc4\x8da interne oblike, vsebine ali strukture zapisov, temve\xc4\x8d le priporo\xc4\x8da obliko, vsebino in strukturo podatkov, kadar jih \xc5\xbeelimo izmenjavati. UNIMARC format je na voljo vsem organizacijam, ki se ukvarjajo z izmenjavo bibliografskih podatkov, vendar je njegova primarna uporaba namenjena knji\xc5\xbenicam._NEWLINE_Formatov je ve\xc4\x8d, saj poleg formata za bibliografske podatke obstaja \xc5\xa1e format za normativne podatke, do konca leta pa naj bi v tiskani obliki iz\xc5\xa1el tudi format za podatke o stanju zaloge. Na doma\xc4\x8di strani IFLA je objavljen \xc5\xa1e kratki format UNIMARC za podatke o klasifikaciji. Prednost formata UNIMARC pred formatom MARC 21 je gotovo v tem, da je UNIMARC nastal kasneje. Med drugim je zasnovan tudi na podlagi izku\xc5\xa1enj, pridobljenih pri uporabi MARC 21 in njegovih predhodnikov. Odlike UNIMARC so koherentna struktura kodiranih podatkov in preglednej\xc5\xa1i vnos elementov ISBD._NEWLINE_UNIMARC vzdr\xc5\xbeuje in ureja odbor IFLE, ki se imenuje Permanent UNIMARC Committee (PUC). Ta odbor tudi sprejema odlo\xc4\x8ditve o spremembi, nadgradnji in prilagoditvi formata ter vklju\xc4\x8duje od sedem do devet strokovnjakov za UNIMARC, ki prihajajo iz razli\xc4\x8dnih dr\xc5\xbeav. PUC ima vsakoletno sre\xc4\x8danje v Lizboni, poro\xc4\x8dila o sre\xc4\x8danju pa izidejo v International Cataloguing and Bibliographic Control (ICBC)._NEWLINE_Ker velika ve\xc4\x8dina knji\xc5\xbenic v svetu uporablja format UNIMARC ali nacionalne formate, ki so z UNIMARCom kompatibilni, je mogo\xc4\x8da mednarodna izmenjava bibliografskih podatkov. Rezultat te je mednarodni knji\xc5\xbeni\xc4\x8dni katalog WorldCat.'